የህዝብ ዲፕሎማሲ ቡድኑ ስለ ህዳሴው ግድብ ያቀረባቸው ጥናታዊ ፅሁፎች መተማመንን እንደፈጠረላቸው ሱዳናውያን ገለፁ
-በኢትዮጵያ የህዝብ ዲፕሎማሲ ቡድን የቀረቡ የታላቁ የኢትዮጵያ ህዳሴ ግድብን የተመለከቱ ጥናታዊ ፅሁፎች መተማመንን እንደፈጠረላቸው ሱዳናውያን ገለጹ።ለአምስት ቀናት ይፋዊ ጉብኝት ወደ ሱዳን ካርቱም ያመራው የኢትዮጵያ የህዝብ ዲፕሎማሲ ቡድን ትናንት በግድቡ ደህንነትና የአካባቢ ጥበቃ ዙሪያ ጥናታዊ ፅሁፎች አቅርቦ ውይይት ተደርጎባቸዋል።በውይይቱ ከካርቱም ዩኒቨርሲቲ የተውጣጡና ሌሎች አካላት ተሳትፈዋል።በጥናታዊ ፅሁፎቹ የአባይ ተፋሰስ ለሚፈጥረው ደለል ጠረጋ ሱዳን በርካታ ሚሊየን የአሜሪካ ዶላሮችን እንደምታወጣ እና ከዚህ አንፃር ግድቡ ለሱዳንም ሆነ ለተፋሰሱ አባል ሀገራት ከፍተኛ አስተዋፅኦ እንደሚኖረው ተነግሯል።በሱዳን ዘንድ ጥያቄ የቀረበበት ግድቡ የሚገነባበት ስፍራ ደህንነትም ውሃ የመሸከም አቅሙ አስተማማኝ መሆኑ እና ከእሳተ ገሞራ የራቀ መሆኑን የሚያስረዱ ነጥቦችም ለሱዳናውያኑ ገለፃ ቀርቦላቸዋል።ግድቡ ለተፋሰሱ ሀገራት የሆነ አስተማማኝ የሃይል አቅርቦትና ተመጣጣኝ ውሃ ለማግኘት ያስችላቸዋልም ነው የተባለው በጥናቶቹ።ጥናታዊ ፅሁፎቹ ከቀረቡ በኋላ የተለያዩ ጥያቄዎች ቀርበው ውይይት ተደርጎባቸዋል።ከዚህ ውይይት በኋላም የኢትዮ ሱዳን የቢዝነስ እና ኢንቨስትመንት መድረክ ተካሂዷል።በዚህም የኢትዮጵያ የንግድ ዘርፍ ማህበራትና የሱዳን አቻው የመግባቢያ ሰነድ ተፈራርመዋል።በተለይም በድንበር አካባቢ ያለውን የሁለቱን ሀገራት የንግድ ግንኙነት ለማጠናከር በሚያስችሉ ጉዳዮች ላይ ምክክር አካሂደዋል።ሱዳናውያን ባለሃብቶች በኢትዮጵያ በምን መስክ ቢሰማሩ ውጤታማ ይሆናሉ የሚለውም የመወያያ አጀንዳ ነበር።(ኤፍ.ቢ.ሲ)